প্রধানমন্ত্রীর মা-কে নিয়ে তৈরি ভিডিও সরাতে কংগ্রেসকে নির্দেশ হাইকোর্টের

ওয়েব ডেস্ক: প্রধানমন্ত্রী নরেন্দ্র মোদির (PM Narendra Modi) মা-কে নিয়ে কৃত্রিম বুদ্ধিমত্তার (AI) সাহায্যে বিহার কংগ্রেসের (Bihar Congress) তৈরি ভিডিও অবিলম্বে সরানোর নির্দেশ দিল পাটনা হাইকোর্ট (Patna High Court)। মোদি এবং তাঁর মা হীরাবেন মোদিকে (Heeraben Modi) নিয়ে সোশ্যাল মিডিয়ায় ছড়ানো বিহার কংগ্রেসের ওই ভিডিও অবিলম্বে সরানোর নির্দেশ। কেএস পুট্টাস্বামী, নালসা ফাউন্ডেশন, সুব্রহ্মণ্যম স্বামীদের মামলায় সুপ্রিম কোর্টের (Supreme Court) রায় অনুযায়ী ব্যক্তিগত তথ্যের গোপনীয়তা এবং মর্যাদার সুরক্ষা তাঁর মৌলিক অধিকারের মধ্যেই পড়ে। অভিমতসহ নির্দেশ ভারপ্রাপ্ত প্রধান বিচারপতি পি বি বাজানথ্রি ও বিচারপতি অলোক কুমার সিনহার।

আরও ক্ষতি হওয়ার আগেই ভিডিওটি সরানোর নির্দেশ মেটা প্লাটফর্মস, গুগল ইন্ডিয়া (ইউটিউব) এবং এক্স (টুইটার) ইন্ডিয়াকে। একইসঙ্গে আদালতের নোটিস বিহার প্রদেশ কংগ্রেস কমিটি, রাহুল গান্ধী, নির্বাচন কমিশন, কেন্দ্রীয় ও বিহার সরকারকে।

আরও পড়ুন: কেজরিওয়ালকে আবাস বরাদ্দে গড়িমসি! কেন্দ্রকে হাইকোর্টের ভর্ৎসনা

ঘুমন্ত অবস্থায় স্বপ্ন দেখছেন প্রধানমন্ত্রী মোদি। তাঁর গৃহীত নানান সিদ্ধান্তের জন্য স্বপ্নে আবির্ভূত মায়ের তিরস্কার। ভিডিওটি জঘন্য, অসম্মানজনক নিম্নরুচির বলে দাবি মামলাকারীর। প্রধানমন্ত্রীর চেয়েও তাঁর মাকে এই ভিডিও দ্বারা চূড়ান্তভাবে মর্যাদাহানি করা হয়েছে। এই ভিডিও রাহুল গান্ধীর জ্ঞাতসারে তৈরি বলেও মামলাকারীর দাবি।

মোদির মায়ের স্মৃতিতে পবিত্র অনুষ্ঠান করার প্রাক্কালে ওই ভিডিও ছাড়া হয়। যেখানে নোটবন্দির জন্য মা মোদিকে তীব্রভাবে তিরস্কার করছেন। অথচ ওই নোটবন্দিকে সমর্থন করেছিল সুপ্রিম কোর্ট। বস্তুত প্রধানমন্ত্রীর প্রতি এটি এক কলঙ্কজনক পদক্ষেপ বলে দাবি মামলাকারীর।